પ્રસ્તુત પુસ્તક એ માત્ર વિચારોની અભિવ્યક્તિ, આંકડાઓ, હકીકતો, માહિતી કે તસ્વીરોનું સંકલન નથી.આ પુસ્તક માત્ર રાજકીય નેતૃત્વની વાહ-વાહ, રાજનેતાઓની, અધિકારીઓની કે મહાનુભાવોની પ્રશંસાના હેતુથી લખાયેલું નથી. વળી, આ પુસ્તક માટે મેં એકલાએ જ મહેનત કરી છે તેવો દાવો હું કરી શકું તેમ નથી. આનું કારણ એ છે કે, આ પુસ્તકમાં કેટલાંક લેખોને બાદ કરતાં મોટા ભાગના લેખો ગુજરાત સરકારના સામયિક ‘ગુજરાત’માં પ્રસિદ્ધ થયેલા છે, જેમાં જે-તે સમયે માહિતી, આંકડાઓ, લખાણ કે તસ્વીરોના સંકલનકાર્યમાં માહિતી વિભાગના કર્મયોગીઓ, ગુજરાત રાજ્યના સમગ્ર વહીવટીતંત્રના કર્મયોગીઓ અને મુખ્યમંત્રી કાર્યાલયના કર્મયોગીઓનો અમૂલ્ય સહકાર પ્રાપ્ત થયેલો છે. અમારા સહિયારા પુરૂષાર્થ દરમિયાન પરસ્પરનો વિશ્વાસ મહત્વનું ચાલકબળ હતું. આ પુસ્તકમાંના લેખો લખતી વખતે રાજ્ય સરકારની બહાર રહેલા પણ અનેક લોકોએ રાજ્ય સરકારની શાખના કારણે સીધી કે આડકતરી રીતે જે મદદ કરેલી, તે મદદ મને જો ન મળી હોત, તો હું મારા લેખોને આ કક્ષાએ મૂકી શક્યો ન હોત. રાજ્યના લોકપ્રિય અ લોકાદાર ધરાવતા મુખ્યમંત્રી શ્રી નરેન્દ્ર મોદીએ મને ‘ગુજરાત’ સામયિકની કાર્યવાહક તંત્રી તરીકેની જે જવાબદારી સોંપેલી, તેના કારણે પણ હું માનું છું ત્યાં સુધી, ગામડે-ગામડે અમે કરેલા અનેક પ્રકારના સર્વેક્ષણોમાં જબરદસ્ત લોકસહયોગ પ્રાપ્ત થયેલો. આ ઉપરાંત ઘણાં લેખકો, કવિઓ, કલાકારો, સાહિત્યકારો, સામાજિક કાર્યકર્તાઓ, વેપાર-ઉદ્યોગ ક્ષેત્રના અગ્રણીઓ તેમજ મીડિયાના મિત્રોનો જે રીતે સહકાર અને મદદ મળેલા, તે રાજ્યસરકારના આ પ્લેટફૉર્મ વગર કદાચ શક્ય બન્યું ન હોત. આ રીતે જોઈએ તો આ પુસ્તક સર્જનમાં અનેક લોકો સીધી તથા આડકતરી રીતે સહભાગી હોવાથી એ સૌનો હું આ તબક્કે સહૃદય આભાર વ્યક્ત કરું છું અને આ પુસ્તકનું સર્જનકાર્ય માત્ર મારું ગણવાને બદલે, સૌ સહયોગીઓનું સહિયારું સર્જન છે, તેવું કહું તો તે અયોગ્ય નહીં કહેવાય.